

**M.sz.: 1539/2**

**Budapest, VII. kerület**

**talajvízszint monitoring**

**2015/2. félév**

**Budapest, 2015. november**

**TARTALOMJEGYZÉK**

[1. Bevezetés 3](#_Toc436196025)

[2. A talajvíz felszín alatti helyzete 4](#_Toc436196026)

[3. A talajvíz tengerszint feletti helyzete 5](#_Toc436196027)

**MELLÉKLETEK**

1. melléklet Talajvízszint mérés eredményei

2. melléklet A talajvíztükör felszín alatti mélysége

3. melléklet A talajvíztükör tengerszint feletti magassága

4. melléklet A talajvízszint változása az előző méréshez viszonyítva

**Budapest, VII. kerület**

**talajvízszint monitoring**

**2015/2. félév**

# Bevezetés

Budapest Főváros VII. kerület Erzsébetváros Önkormányzata megbízta a SCI-COM Kft-t (2011 Budakalász, Magyar utca 15.) a kerület területén található talajvíz kutakban a talajvízszintek felmérésével, továbbá a mért adatokból a talajvíz felszín alatti mélységét, a talajvíz tengerszint feletti helyzetét, valamint az utolsó két mérés közötti vízszintváltozást ábrázoló térképváltozat elkészítésével. Az Önkormányzat a vízszintészleléseket 2002. óta rendszeresen végezteti, az elkészült térképek illetve a monitoring jelentések rendszeresen megtalálhatók az Önkormányzat környezetvédelmi információs portálján (<http://akir.intermap.hu/index.php?page=Kornyinfugyek>).

Jelen dokumentáció a 2015. második félévben (november 5-15. között) elvégzett vízszintészlelések eredményeit mutatja be.

A 2002-ben megkezdett monitoring eredetileg 52 db kútból állt, amelyet a későbbiekben további 7 kúttal kiegészítettünk. Az építkezéseknek, beépítéseknek áldozatul esett több kút is. A VII. kerületben jelenleg 48 db kút tartozik a monitoring rendszerhez. Ebből 3 kútba idegen anyag került (KÖ-32, KÖ-33 és KÜ-26), 2 kútban (KÜ-1 és KÜ-6) a kút talpáig nem volt talajvíz. Ez utóbbi két kút talpmélység adatait figyelembe vettük a térképek szerkesztésekor.

Az előző mérés alkalmával felülről lezárt Kazinczy utcában levő BE-31 jelű kút hozzáférhetővé vált. A júniusi méréskor is lezárt területekre (BE-38 és BE-54 kutaknál) a novemberi észlelés alatt sikerült bejutni, így ezekben a kutakban is mértük a talajvízszinteket. Így tehát 43 talajvízadat és a 2 kút talpmélység adata állt rendelkezésünkre. (Azokban a kutakban, amelyekben a kutak talpáig nem volt víz, a talpmélységnél mélyebb szinteket vettünk figyelembe.)

# A talajvíz felszín alatti helyzete

**Belső kerületrész (Károly körút – Erzsébet körút)**

Amint az **1-2. mellékletből** látható, a talajvíz ezen az területen – a korábbi mérésekhez hasonlóan – 5,0 m-nél mélyebb felszín alatti helyzetű. A 2015. júniusi méréshez hasonlóan 6,0 m-nél is mélyebben volt a talajvíz a Klauzál tér környékén a Dob utca Wesselényi utca közötti területen majdnem egészen az Erzsébet körútig. Ugyancsak 6,0 m alatti helyzetű a talajvíz a kerület Klauzál tértől DNY-ra eső teljes területén egészen a Károly körútig.

Ugyanakkor a Dohány utcának a Nagy Diófa utca és a Klauzál utca közötti szakaszának mindkét oldalán 5,0 m-nél közelebb volt a talajvíz a felszínhez.

A talajvíz a legmélyebben (6,46 m) a felszín alatt a Rákóczi út – Károly körút találkozása környékén (BE‑3 kút), a legközelebb a felszínhez (4,69 m terepszint alatt) a Nyár utcában található BE-PVIII jelű kút környékén volt.

Az előző időszakhoz képest a talajvízszintekben általában vízszintcsökkenés mutatkozott. A vízszintcsökkenés mértéke 2-40 cm közötti volt (**1. és** **4. melléklet**). A legkiugróbb mértékű vízszintsüllyedést (ami jelentősen eltér a környéken jellemzőtől) a BE-52 kútnál (Kertész utca 14-16.) tapasztaltuk. Itt a júniusi méréskor is vízszintcsökkenést észleltünk, ráadásul a környező területeken ezen időszakban vízszintemelkedés következett be, így nagy valószínűséggel ebből a kútból (vagy e kút közelében) vízkiemelés történik a talajvízből.

**Középső kerületrész (Erzsébet körút – Rottenbiller utca)**

A kerület középső részén a talajvíz helyzete nagyjából hasonlóan alakult, mint a 2015. júniusi észlelés alkalmával. A terület nagy részén 5,0 m alatti mélységben van a talajvíz a felszín alatt. Az 5,0 m-nél mélyebben elhelyezkedő talajvíz „határvonala” a Hársfa utca – Osváth utca vonalában jelölhető ki. Ettől a képzeletbeli vonaltól K-re a talajvízszint 4,0-5,0 m közötti felszín alatti mélységben található.

A Rottenbiller utca – Dohány utca – Alsó Erdősor utca által határolt területen a talajvíz 4,0 m‑nél is közelebb van a felszínhez, sőt a Rottenbiller utca közelében a Rákóczi út felé eső területen már csak 3,0 m körüli mélységben van a talajvíz. Szintén 4,0 m-nél közelebb van a felszínhez a talajvíz a Rózsák tere környékén.

A KÖ-8 és KÖ-9 kutaknál mért vízszinteket a talajvíz felszín alatti helyzetét ábrázoló térképen nem ábrázoljuk, mivel ezek a kutak pincékben lettek kialakítva, vagyis a kutak pereme a terepszint alatt van több méterrel. Így az itt mértek nem a terület terepfelszínéhez, hanem a pince aljához viszonyított adatok Valósabb képet ad, ha a tengerszint feletti helyzetüket nézzük.

A 2015. júniusi méréshez viszonyítva az egész területen emelkedett a talajvíz szintje. Az emelkedés mértéke 6-49 cm között volt. A legjelentősebb mértékű talajvízszint emelkedést (49 cm-t) a KÖ-30 jelű kútnál, azaz a Rottenbiller utca – Dohány utca kereszteződés környékén mértük (**2., 4. melléklet**). A Rottenbiller utca melletti területeken is jellemzően 25 cm-nél nagyobb mértékű volt a talajvízszint emelkedése, kivéve a Baross térhez közeli területet.

**Külső kerületrész (Rottenbiller utca – Dózsa György út)**

A három területrész közül a Rottenbiller u. – Dózsa György út közötti területen volt a talajvíz a legközelebb a felszínhez. Az itt mért értékek 2,36-5,3 m között voltak. Azokban a kutakban, amelyeknek talpáig nem volt talajvíz (KÜ‑1, KÜ‑6) a talpmélységet vettük figyelembe úgy, hogy ezeken a területeken a talajvíz a talpmélységnél biztosan mélyebb helyzetű.

A talajvíz legmélyebben a Dembinszky utca – Bethlen G. utca sarok közelében volt (akárcsak a júniusi mérés alkalmával), itt 5,36 m‑es talajvízszint mélységet regisztráltunk. Legközelebb a felszínhez a Garay utca Rottenbiller utca – Nefelejcs utca közötti szakaszának két oldalán, valamint a Garay tér környékén volt a talajvíz (**2., 4. melléklet**). Itt 2,58-2,87 m közötti felszín alatti szinteket mértünk.

A Hernád utca – István út – Rottenbiller utca határolta területen 4,0 m alatt van a talajvíz szintje, de a Lövölde tér környékén kicsivel 4,0 m-nél közelebb van a talajvíz a terepszinthez. A Hernád utca – István utca alkotta „határvonaltól” K-re mindenütt 4,0 m-nél közlebb van a talajvíz szintje a felszínhez.

A terület legnagyobb részén az előző méréshez képest magasabb helyzetű a talajvíz (**2., 4. melléklet**). Csak a Garay tér környékén észleltünk kismértékű (-3 cm) vízszintsüllyedést.

A vízszintemelkedés mértéke 12-59 cm közötti volt. A legnagyobb vízszintemelkedést a Péterffy S. utca – Nefelejcs utca kereszteződés környékén (KÜ-19 jelű kút) regisztráltuk

# A talajvíz tengerszint feletti helyzete


A talajvíz tengerszint feletti helyzetét a domborzat és a Dunától való távolság határozza meg. Emiatt a legmagasabb (105 m Balti feletti) helyzetben a talajvíz a Garay tér – Dózsa György út – Verseny utca közötti területen volt (**3. melléklet**). Innen a Duna felé, azaz Ny-i irányba haladva a talajvíz tengerszint feletti helyzete folyamatosan csökken. A csökkenés mértéke jelentősen lelassul a középső területrészen (Rottenbiller utca – Erzsébet körút között), hiszen itt már mindössze 2 m-nyi a változás (kb. 101 m-es szintről 99 m-es Balti feletti szintig süllyed csak a vízszint. A vízszintsüllyedés mértéke nagyjából az Erzsébet körúttól tovább csökken. A 99 m-es Balti feletti szintet nagyjából a Kertész utca vonalában közelíti meg és ezután a Károly körút vonaláig további alig 1,0 m-rel csökken a talajvízszint. A legalacsonyabb vízszintet a Dohány utca – Nyár utca – Klauzál utca – Rákóczi út határolta területen mértük (98,27 mBf).


A talajvíz nyomásfelszínének változása nagyjából hasonló képet mutat, mint az előző időszakban. A talajvízfelszín esésiránya Ny-DNy-i irányba mutat.


|  |  |
| --- | --- |
| **Vatai József**  okleveles geológus, MMK:01-9574  VZ-TEL - Települési viziközmű tervezése  VZ-TER - Területi vízgazdálkodási építmények tervezése  VZ-VKG - Vízkészlet gazdálkodási építmények tervezése  SZKV-1.3. - Víz- és földtani közeg védelem szakértő  SZKV-1.1. - Hulladékgazdálkodási szakértő | **Szurkos Gábor**  okleveles geológus  földtani szakértő  FSZ-4/2014  MBFH/509-2/2014 |

**M E L L É K L E T E K**







****